Unitrans slaan nuwe rigting in met spuithommeltuie | Landbou
Unitrans slaan nuwe rigting in met spuithommeltuie
Die nuwe DJI T30 Agras-hommeltuie maak dit moontlik om volgens presisievoorskrifte te bespuit. Unitrans Africa meen dat die hommeltuie 40 ha tot 50 ha per dag kan bespuit. Foto: Verskaf
Die logistieke maatskappy Unitrans Africa het 'n nuwe tree met presisieboerdery gegee met die aankoop van die grootste vloot spuithommeltuie ter wêreld.
Die sewe Chinees vervaardigde DJI T30 Agras-hommeltuie sal in tien lande, insluitende Suid-Afrika, aangewend word vir spuit- en opmetingswerk, sê mnr. Rob Hayworth, hoofbestuurder van Unitrans Africa. Die hommeltuie, wat teen 'n koste van meer as R400 miljoen onwikkel is, word reeds in Malawi en Mosambiek aangewend.
"Ons konsentreer tans hoofsaaklik op die suikerbedryf, maar dit is ook ons voorneme om met verloop van tyd die diens na ander gewasse soos tee, koffie, makadmianeute en ander produkte uit te brei."
Hy sê die behoefte aan doeltreffende oesbeskermingstoediening in die suikerbedryf het die maatskappy gehelp om hommeltuie te identifiseer as die ideale werktuie om die diens te verskaf.
"Hommeltuie het verskeie voordele bo konvensionele bespuiting met vliegtuie, insluitende 'n meer omgewingsvriendelike element. Die hommeltuie gebruik batterye en kan snags ook spuit, wat dit moontlik maak om 24 uur per dag te werk.
"Tesame hiermee kan hommeltuie wisselende toedieningshoeveelhede in dieselfde land spuit, wat 'n groot sprong in lugbespuiting wêreldwyd en nuut in Afrika is. Dit beteken ook minder watergebruik en verseker dat meer oesbeskermingsproduk gaan na waar dit nodig is, pleks van 'n lukrake toediening oor 'n land."
Deur twee of drie hommeltuie op 'n slag te gebruik, wil die maatskappy meer lande per dag bereik. Hayworth meen dat dit ook die plaaslike ekonomie kan stimuleer, aangesien plaaslike inwoners hommeltuigvlieëniers kan word, iets wat nie met vliegtuigbespuiting moontlik is nie.
Die diens sal nie beperk wees tot groter boere nie, en Hayworth meen dat enige boer toegang daartoe sal hê. "Ons het 'n aantal ure in die vooruitsig gestel wat ons moet verkoop ten einde die hommeltuigvloot lewensvatbaar te maak. Dit beteken dat alle kliënte, ongeag hul grootte, dieselfde koste oor verskillende groottes lande, insluitende 'n opstel- en reistarief, kan verwag.
"Koste word wel meer ekonomies gebaseer op volume en dus is daar die aansporing om groter oppervlaktes te bespuit, maar dit is ons voorneme om hierdie tegnologie toeganklik te maak aan kleiner boere. Ons aanbod is ook baie mededingend teenoor enige vastevlerk-aanbod."
Hayworth sê die nuwe, groter T30-hommeltuie kan 40 ha tot 50 ha per dag per vlieënier bespuit met elke vlieënier wat twee hommeltuie op 'n slag beheer. Die koste beloop sowat R250/ha vir bespuiting en rondom R15/ha vir opmetings.
"Dit is ons benadering om die uitleg van die land te verstaan deur opmetings om al die potensiële bespuitingsroetes te identifiseer ten einde die beste toedienings te maak. Hommeltuigbespuiting is kostedoeltreffender, minder skadelik, omgewingsvriendelik en kan meer presiese toediening bewerkstellig. Tesame hiermee, kan hommeltuiginligting boere help om gewasse wat onder druk verkeer, te identifiseer. Dit is 'n nuwe ontwikkeling vir ons besigheid."